text: EU-Kommissionen: Slagterifusion kan påvirke dansk konkurrence
  17 juli 2015 kl. 10.07
  Den planlagte fusion mellem Danish Crown og Tican skal undersøges af Konkurrencestyrelsen, lyder det fra EU.
  Det kan blive forstyrrende for den danske konkurrence, hvis slagterivirksomhederne Danish Crown og Tican efter planen slår deres aktiviteter sammen.
  Sådan lyder det fra EU-Kommissionen i en pressemeddelelse.
  - Efter en indledende undersøgelse konkluder kommissionen, at den planlagte transaktion kan påvirke konkurrencen i Danmark, fremgår det af meddelelsen.
  - Derfor skal Konkurrencestyrelsen nu undersøge fusionen i forhold til dansk lovgivning.
  Samtidig har kommissionen godkendt den planlagte fusion for delen, der vedrører lande uden for Danmark.
  Kommissionen har således konkluderet, at fusionen ikke vil forhindre effektiv konkurrence uden for Danmark.
  Både Danish Crown og Tican har aktiviteter i forskellige europæiske lande, for eksempel i Danmark, Storbritannien, Polen og Sverige.
  Tilbage i februar i år meddelte de to andelsejede slagterivirksomheder, at de ville gå sammen i en fusion.
  Bliver fusionen endeligt godkendt af de relevante myndigheder, vil Danish Crown, der også er den største af virksomhederne, blive det fortsættende selskab.
  Danish Crown har i det syd- og sønderjyske afdelinger i Blans, Skærbæk, Kolding, Holsted og Horsens.
  